તા.૨૬-૧૦-૨૦૧૮ને શુક્રવારના રોજ રાત્રે ફાટક પાસે વોર્ડ નં.૧ અને ૫ ના પાલિકા સભ્યો તથા રહીશો એકઠા થયા હતા. જેમનો રોષ હતો કે ફાટકથી ૨૫ મીટર દુર આવેલ પથ્થરના નાળાની ક્ષમતા ૩૦૦ થી ૪૦૦ ક્યુસેક પાણીનુ વહન થાય તેવી હતી. ત્યારે પાઈપ લાઈનની ક્ષમતા ૭૦ થી ૮૦ ક્યુસેક પાણીની છે. જ્યારે અંગ્રેજો વખતે રેલ્વે લાઈન નંખાઈ ત્યારે દુરંદેશી રાખી પથ્થરનું મોટુ નાળુ બનાવવામાં આવ્યુ હતુ. અત્યારે શહેરનો વિકાસ વધ્યો છે. સોસાયટી વિસ્તાર વધ્યો છે. ત્યારે પથ્થરનુ નાળુ તોડીને પુરી નાખ્યા બાદ એક પાઈપ નાખવામાં આવતા ભારે વરસાદમાં પાણીનો નિકાલ થશે નહી અને વોર્ડ નં.૧ અને ૫ની લગભગ ૫૦ સોસાયટીઓ ડુબમાં જશે જ્યા જુના નાળા હતા ત્યા નવા નાળા કર્યા છે. કાંસા એન.એ.ના વરસાદી પાણીના નિકાલ માટે દલિત સમાજના હિત માટે વિવેકનગર તેમજ શ્રીનાથજી સોસાયટી પાછળ જો આર.સી.સી નું આખો વ્યક્તિ પસાર થઈ શકે તેવુ નાળુ બનાવી શકાતુ હોય તો આઈ.ટી.આઈ.ફાટક પાસે આર.સી.સી. નાળુ બનાવવામાં રેલ્વે તંત્રને શું વાધો છે. આ સંદર્ભે અગાઉ સાંસદ જયશ્રીબેન પટેલ, ધારાસભ્યશ્રી ઋષિકેશભાઈ પટેલ તથા રેલ્વે ના લાગતા વળગતા અધિકારીઓ સમક્ષ રજુઆત કરવામાં આવી છે. તેમ છતા રેલ્વે તંત્રએ લોકોને ભવિષ્યમાં શુ મુશ્કેલી પડશે તેનો વિચાર કર્યા વગર પોતાની મનમાની કરી પાકા નાળાની જ્ગ્યાએ એક પાઈપ નાખી છે. પાકુ નાળુ બનાવવામા નહી આવે તો જન આંદોલન કરવાનો પણ મીજાજ દાખવ્યો હતો. વોર્ડનં.૫ ના સભ્ય ભરતભાઈ પટેલ સુરતીએ જણાવ્યુ છે કે તા. ૨૯-૧૦-૨૦૧૮ને સોમવાર ના રોજ બપોરે ૩-૦૦ કલાકે આઈ.ટી.આઈ ફાટક પાસે બધા ભેગા થવાના છે. રેલ્વે તંત્ર પાકુ નાળુ બનાવવા કોઈ ત્વરીત નિર્ણય નહી કરે તો આંદોલન માટેના આગામી કાર્યક્રમો કરવાનો નિર્ણય કરવામાં આવશે.